กรุงศรีคอนซูมเมอร์บุกเออีซี
กรุงศรี คอนซูมเมอร์ บุกเพื่อนบ้านเล็งบุกสินเชื่อรายย่อยกัมพูชา หลังบุกลาวสำเร็จ
5 ม.ค. 2558

กรุงศรี คอนซูมเมอร์ บุกเพื่อนบ้านเล็งบุกสินเชื่อรายย่อยกัมพูชา หลังบุกลาวสำเร็จ 
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) เปิดเผยว่า แผนธุรกิจ 3 ปีของบริษัทเริ่มต้นในปี 2558 จะขยายธุรกิจเข้าไปในกัมพูชา หลังจากมีประสบการณ์ทำธุรกิจในลาว ทำให้การไปกัมพูชาต้องศึกษารอบด้านมากขึ้น มีการว่าจ้างที่ปรึกษาสำรวจตลาด ศึกษากฎระเบียบ ก่อนตัดสินใจเลือกทำธุรกิจที่เหมาะสม
นอกจากนี้ ยังสนใจตลาดเวียดนาม เพราะระบบการเงินพัฒนาระดับหนึ่งแล้ว หากเข้าไปคงไม่เริ่มต้นจากศูนย์ แต่จะใช้รูปแบบการซื้อกิจการหรือร่วมทุนมากกว่า ส่วนตลาดพม่าก็สนใจเช่นกัน แต่เป็นแผนระยะยาว
นายฐากร กล่าวว่า แผนธุรกิจต่างประเทศในปี 2558 ธนาคารเตรียมปรับปรุงระบบจัดเก็บและติดตามหนี้สำหรับธุรกิจรายย่อยในสาธารณรัฐประชาธิปไตยประชาชนลาว ภายใต้ชื่อ กรุงศรี ไฟแนนเชียล เซอร์วิส หลังพบอัตราการชำระล่าช้าอยู่ในระดับสูง เนื่องจากพฤติกรรมการชำระหนี้แตกต่างจากคนไทย ต้องมีเวลาว่างหรือทางผ่านจึงจะมาชำระ ประกอบกับระบบชำระเงินมีไม่เพียงพอ
ทั้งนี้ จะขยายความร่วมมือกับธนาคารท้องถิ่น 2-3 ราย เช่น ธนาคารการค้าต่างประเทศลาว (บีซีอีแอล) ที่มีสาขาจำนวนมาก เพื่อเพิ่มช่องทางการชำระหนี้ให้ลูกค้า จากเดิมที่ลูกค้าต้องชำระหนี้ที่สาขาของบริษัทเท่านั้น คาดว่าจะเพิ่มจุดชำระเงินได้ภายในไตรมาส 3 ของปี 2558 นอกจากนี้จะพัฒนาระบบแจ้งการชำระหนี้ รวมทั้งส่งพนักงานออกไปเก็บหนี้ตามหมู่บ้าน ช่วยลดข้อจำกัดการเดินทางของลูกค้าได้อีกทางหนึ่ง
สำหรับธุรกิจรายย่อยในลาวซึ่งเปิดให้บริการตั้งแต่กลางปี 2556 สามารถไปได้ดี คาดว่าคุ้มทุนใน 3 ปี และเริ่มมีกำไรในปีที่ 4 ซึ่งขณะนี้มีผลิตภัณฑ์สินเชื่อหลากหลายขึ้น ได้แก่ เช่าซื้อรถยนต์ เช่าซื้อรถจักรยานยนต์ ไมโครไฟแนนซ์ และผ่อนชำระสินค้า โดยมีการปล่อยสินเชื่อ 3 สกุล คือ เงินบาท เงินกีบ และเงินเหรียญสหรัฐ ขึ้นอยู่กับประเภทสินเชื่อ ขณะที่กลุ่มเป้าหมายมีทั้งผู้มีรายได้ประจำและเจ้าของกิจการ ที่สามารถตรวจสอบการมีอยู่ของธุรกิจได้ชัดเจน
“ข้อจำกัดในลาวคือ ต้นทุนการดำเนินงานสูง ดอกเบี้ยใกล้เคียงกับไทย แต่ยังดีที่บ้านเขาสามารถเก็บค่าธรรมเนียมได้มากกว่า จึงพอจะชดเชยได้ โดยอัตราผลตอบแทนที่ได้ขึ้นกับว่าเป็นเงินสกุลไหน เพราะใช้อยู่ 3 สกุล สินเชื่อทั่วไปก็ปล่อยทั้งบาทและกีบ แต่เช่าซื้อจะปล่อยเป็นเหรียญสหรัฐ ที่นี่ถือเป็นการเข้าไปทำเอง เรียนรู้เอง ถือว่าเจอหนักพอสมควร” นายฐากร กล่าว
นายฐากร กล่าวว่า นายโนริอากิ โกโตะ ประธานเจ้าหน้าที่บริหาร ธนาคารกรุงศรีอยุธยา บริษัทแม่ของกรุงศรี คอนซูมเมอร์ ให้โจทย์ทำธุรกิจในปี 2558 ต้องรักษาแชมป์อันดับ 1 ของสินเชื่อรายย่อยให้ได้ ซึ่งปัจจุบันกรุงศรีมีฐานลูกค้าบัตรเครดิตเป็นอันดับ 1 แต่ยอดการใช้จ่ายยังน้อยกว่าคู่แข่ง ในปีนี้จะเน้นรักษาส่วนแบ่งตลาด และกระตุ้นยอดการใช้จ่ายผ่านบัตรเพิ่ม